钦定古今图书集成/理学汇编/文学典/第146卷 > 《徐师曾文体明辩》 > 《表》
## 钦定古今图书集成/理学汇编/文学典/第146卷 > 《徐师曾文体明辩》 > 《表》

按：《字书》云：“表者，标也，明也。标著事绪，使之明白以告
乎上也。”古者献言于君，皆称上书。汉定礼仪，乃有四
品，其三曰表，然但用以陈请而已。后世因之，其用寖
广。于是有论谏，有请劝，有陈乞，有进献，有推荐，有庆
贺，有慰安，有辞解，有陈谢，有讼理，有弹劾。所施既殊，
故其词亦异。至论其体，则汉、晋多用散文，唐、宋多用
“四六，而唐宋之体，又自不同。唐人声律，时有出入，而
不失乎雄浑之风。宋人声律，极其精切，而有得乎明
畅之旨，盖各有所长也。然有宋、唐人而为古体者，有
唐人而为宋体者，此又不可不辩也。”今取汉以下名
家诸作，分为三体而列之：一曰《古体》，二曰《唐体》，三曰
宋体，使学者有考云。宋人又有《笏记》，书词于笏，以便
宣奏，盖当时面表之词也，故取以附焉。然表文书于
牍，则其词稍繁，笏记宣于廷则其词务简，此又其体
之别也。